# data[].attributes.attachment_link.description
See all the wonderful things Dileta Misiūnienė has made

# data[].attributes.body
Ant Vavelio kalvos, iškilusios virš Krokuvos senamiesčio, stūkso XVI a. karališkieji rūmai. Renesanso stiliaus pastatuose apstu prabangiai dekoruotų karališkųjų apartamentų, čia įkurtas valstybės lobynas. Taip pat ant kalvos yra XIV a. statyta Krokuvos katedra su puošniu Zigmanto koplyčios paauksuotu kupolu. Šioje katedroje yra palaidota daugybė Lenkijos karalių, jų tarpe ilsisi ir Jogailos palaikai. Šioje katedroje vykdavo Lenkijos monarchų karūnacija. Čia taip pat nuo XIV a. buvo laidojami Lenkijos karaliai. Valdovams pridedant papildomas laidojimo koplyčias katedra daug kartų buvo išplečiama ir perstatoma.

# data[].attributes.body
Viena gražiausių Europos pilių yra Lenkijoje, netoli  Gdansko. Ši pilis tituluojama didžiausia pasaulio gotikine pilimi. Raudonų plytų Malborko pilis iškilo 13 amžiuje ir buvo kryžiuočių sostine, kol karingieji krikščionybės skleidėjai nebuvo sutriuškinti jungtinė lietuvių-lenkų bei kitų tautų kariuomenės Žalgirio mūšyje. Didysis ordino magistras bei aukštesnio rango riteriai kadaise gyveno Aukštutinėje pilies dalyje. Joje taip pat buvo įkurtas kalėjimas, kurio mūrų tvirtumą patyrė ir LDK kunigaikštis Kęstutis.

# data[].attributes.body
Karališkoji Krokuva, kurioje 11-16 a. buvo įsikūrusi Lenkijos sostinė, vilioja dailiu senamiesčiu, didingais Vavelio kalvos statiniais ir įspūdinga istorija. „Lenkijos deimantu“ pramintas miestas turi ypatingai daug sąsajų su Lietuva. Krokuvos katedroje ilsisi karaliaus Jogailos, kuris buvo karūnuotas šiame mieste, palaikai.

Lankytini objektai:

Turgaus aikštė

Pagrindinė turistų susibūrimų ir miestiečių susitikimų vieta – Rynek Glowny, arba Turgaus aikštė. Teigiama, jog ši miesto aikštė yra didžiausia Europoje. Turgaus aikštėje stovi Turgaus halė, taip pat yra Rotušės bokštas, Šv. Adalberto bažnyčia, paminklas Adomui Mickevičiui, Šv. Marijos bažnyčia.

Švč. Mergelės Marijos ėmimo į dangų bažnyčia

Turgaus aikštėje esanti bažnyčia su dviem skirtingais gotikiniais bokštais yra vienas iš Krokuvos simbolių. Viename iš bokštų kas valandą pasigirsta trimitavimas – tai Marijos himnas. Melodija visuomet nutrūksta toje pačioje vietoje. 1240 m., kuomet miestą puolė totoriai, trimitininkas pirmasis pastebėjo užpuolikus, tačiau, pasak legendos, jis tapo ir pirmąja priešų auka – buvo pašautas strėle, kadangi trimitavimu bandė įspėti miestiečius apie gresiantį pavojų.

Kazimiero kvartalas

Tai žydų kvartalas, garsėjantis užeigų ir karčemų gausa. Čia galima aplankyti blusų ar tradicinį turgų, pamatyti net 6 sinagogas. Kazimiero kvartalas išgarsėjo tuomet, kai čia buvo nufilmuotas garsusis S.Spilbergo filmas „Šindlerio sąrašas“, kuris buvo apdovanotas „Oskaru“. Šiame kvartale esančioje Senojoje sinagogoje įrengtas Žydų muziejus.

# data[].attributes.body
Tai vieta, liūdnai primenanti apie vieną šiurpiausių pasaulio istorijos etapų – nacistų įkurtas koncentracijos stovyklas Antrojo pasaulinio karo metu. Atidaryta  1940 m. Šioje koncentracijos stovykloje Žuvo iki 3 mln. žydų. Muziejus įkurtas 1947 m. Greta ramaus Osvencimo miestelio buvusioje mirties stovykloje įkurtas atminties muziejus giliai sukrečia ir priverčia susimąstyti apie žmogiškąsias vertybes.

# data[].attributes.body
Lenkijos sostinė Varšuva išties yra kupina kontrastų – nuo jaukių senamiesčio kavinukių iki beveidžių dangoraižių, nuo senovinių pastatų ir žalių parkų iki nesuskaičiuojamų prekybos centrų. Raudonų plytų sienos juosia vieną labiausiai lankomų Varšuvos vietų – senamiestį, kurio didžioji dalis buvo atstatyta po praūžusio Antrojo pasaulinio karo. Be to, Varšuvoje išlikusi įspūdinga Karalių pilis, kurioje karaliai gyveno 16-18 a., o šiuo metu įrengtas muziejus.

# data[].attributes.body
Aukščiausiai virš jūros lygio Tatrų apsuptyje įsikūręs Lenkijos miestelis – vienas geriausių pasirinkimų aktyviam vasaros poilsiui, populiarus ištisus metus veikiantis gydyklų centras bei nuo seno mėgstamas žiemos sporto kurortas. Vertos dėmesio ne tik nuostabios turistinės kalnų ir slėnių trasos, bet ir miestelio muziejai, pvz. Tatrų Tytuso Chalubinskio muziejus, Koliba viloje įsikūręs Zakopanės tautodailės muziejus ar Tatrų nacionalinio parko gamtos muziejus.

Iš Zakopanės negalima išvykti neparagavus oscipeko – tradicinio Podhalės regione spaudžiamo kieto rūkyto avies pieno sūrio, ant grilio tradiciniu būdu kepto vietos upėse besiveisiančio upėtakio ar kvašnicos – kalnėnų sriubos iš raugintų kopūstų.

# data[].attributes.body
Norint įvertinti šios aukščiausios šalyje plytinčios Karpatų kalnų grandinės grožį, nereikia kopti į viršūnę, užtenka pasivaikščioti vienu iš slėnių. Tačiau ryžęsi įveikti Orlia Pierš trasą, įkopę į Kosceleco (Kościelec) ar aukščiausią Tatrų viršūnę – Rysus (Rysy, 2499 m virš jūros lygio), nepamirš šios vietos visą gyvenimą. Aukštuosiuose Tatruose galima pamatyti aukščiausią Lenkijos krioklį – Vielka Siklava (Wielka Siklawa, 70 m) ir keliasdešimt poledynmečio ežerų, raibuliuojančių smaragdinėmis ir dangaus žydrumo bangomis. Didžiausias ir bene lengviausiai turistams pasiekiamas kalnų ežeras – Morskie Oko (34,9 ha).

# data[].attributes.body
Netrūksta turistų, į Lenkiją atvykstančių specialiai aplankyti Veličkos (Wieliczka) – seniausios pasaulyje veikiančios druskos kasyklos. Nuo XIII a. joje be pertraukos kasama druska, tiesa, dabar jau ne komercinėms reikmėms. Šiandieninė kasykla, tai 350 km ilgio požeminių tunelių labirintas, iš kurių lankytojams galima apžiūrėti 2 km. Trasa tęsiasi per 20 kamerų, išsidėsčiusių trijuose lygiuose, nuo 64 iki 135 metrų gylyje po žeme, pro ežerus, koplyčias su druskos skulptūromis, bareljefais ir sietynais. Kasyklose taip pat veikia požeminis paštas, restoranas, kino teatras ir net teniso kortai. Didžiosiose požeminėse salėse vyksta koncertai, teatro spektakliai, pokyliai. Kasyklų oras turi gydomųjų savybių, todėl penktame lygmenyje (211 m po žeme) įrengta sanatorija alerginiams susirgimams ir astmai gydyti.

# data[].attributes.body
Viena iš viešnagės Mozūruose įdomybių – kelionė Elblongo kanalu. Tai vienas vertingiausių Lenkijos konstrukcinių paminklų, pastatytas dar 1848-1876 m. ir vienintelis tokio tipo vandens kelias Europoje. Juo keliaujama laivu per sausumą. Teritorijos paviršių lygis skiriasi 100 metrų, todėl skirtumui įveikti pastatyta unikali nuožulniosios plokštumos sistema. Laivai pervežami sausuma milžiniškomis, sielius primenančiomis platformomis ant bėgių. Platformų kelias driekiasi per miškus ir ežerus. Visa kelionė į vieną pusę trunka apie 8 valandas. Kanalas jungia du nemažus Lenkijos miestus – Ostrudą ir Elblongą.

# data[].attributes.body
Tai vienas didžiausių ir įdomiausių Europos XX a. militaristinės architektūros pavyzdžių. Lenkijos ir Vokietijos pasienyje praeito amžiaus trečiame dešimtmetyje vokiečių pastatyta galinga  karinių įtvirtinimų sistema, besidriekianti tarp Odros ir Vartos upių per maždaug 100 km. Svarbiausias įtvirtinimų elementas – požeminiai tuneliai, nutiesti Międzyrzecze apylinkėse, kurių bendras ilgis siekia 30 km. Požemiai priklauso Pnievo karinių įtvirtinimų ir šikšnosparnių muziejui. Turistų ištisus metus čia laukia jiems parengtos trasos.

# data[].attributes.body
Plotas: 312 679 km² (70 vieta pasaulyje)

Gyventojai: 38 485 779 (34 vieta pasaulyje)

Valdymo forma: parlamentinė respublika

Sostinė: Varšuva

Kalba: lenkų

BVP 1 gyv.: 20 137 $

Piniginis vienetas: zlotas

Gyvenimo trukmė:     vyrų 71,65 m. |  moterų 79,85 m.

Religija: Krikščionybė (katalikai)

Geografiniai ekstremumai:

Aukščiausia vieta: Rysų viršukalnė Tatrų kalnuose (2499 m)

Didžiausias ežeras: Ančia

Ilgiausia upė: Vysla (1047 km)

Tai įdomu:

Lenkija garsėja kolekcininkais. Tarp jų išsiskiria aktorė Hanna Bielicka, kuri sukaupė daugiau kaip 200 moteriškų skrybėlaičių.

Žyveco miestelio gyventojas Tadeuszas Trebaczas renka laikraščių iškarpas. Jis jų jau turi daugiau kaip 600 tūkstančių.

Lenkijos kolekcininkų karalius yra Krokuvos gyventojas Marekas Sosenko, kuris surinko pusę milijono pašto ženklų, 40 tūkstančių žaislų ir beveik 2 milijonus sagų.

Pačią mažiausią knygą pasaulyje pagamino Zygmuntas Skoczny iš Torūnės. Ji yra 1 milimetro aukščio ir 0,8 milimetro pločio.

Įdomų rekordą pasiekė Piotrkovo Tribunolo miesto gyventoja Anna K. Nuteista 3 metams kalėti, ji 10 metų išvengė kalėjimo gimdydama vieną kūdikį po kito.

Net 40 metų savos gamybos batais išvaikščiojo varšuvietis Pawelas Zingleris.

Didžiausias amžiaus skirtumas tarp tėvų Lenkijoje buvo 50 metų. Pagimdžiusi kūdikį motina turėjo 22 metus, o jo tėvas jau buvo 72-jų.

Vienintelį pasaulyje laivą iš plastikinių butelių padarė Edmundas Kryza. Laivas ne tik pats plaukė, bet galėjo plukdyti 20 žmonių.

Įspūdingiausią rekordą pasiekė popiežius Jonas Paulius II, kuris daugiau kaip 1 milijoną kartų spaudė rankas.